232 aanvalle op paramediciArgieffoto Paramedici en nooddienswerkers in die Wes-Kaap het tussen 2012 en 2016 deurgeloop onder minstens 232 aanvalle. Dié inligting is Dinsdag deur die Wes-Kaapse departement van gesondheid in die parlement bekend gemaak. “Meeste van die voorvalle het oor naweke in die aande plaasgevind en sluit onder andere poging tot kaping, fisieke aanranding, ambulanse wat met klippe bestook word en talle ander aanvalle in,” het Lorraine Botha, woordvoerder van die departement, gesê. Die departement het ook bekend gemaak dat alkohol en dwelmmiddels ŉ groot rol in die aanvalle gespeel het, veral in informele nedersettings soos Nyanga, Philippi en Khayelitsha, waar meeste van die voorvalle plaasgevind het. “As voorsitter van die gesondheidskomitee beskou ek dit as tragies en wil hê die aanvalle moet onmiddellik gestaak word, want dit is die gebiede waar die nooddienspersoneel juis die meeste benodig word,” het sy bygevoeg. Paramedici mag nie rooi sones betree sonder polisiebegeleiding nie. Ambulanse moet dus soms by polisiestasies wag, in plaas daarvan om na pasiënte om te sien. Die rooi sones sluit die volgende in: Phillipi, Nyanga, New Cross Roads, Gugulethu, Tafelsig, Heideveld, Site C, Mandela Park, Kalksteenfontein, Hanoverpark. “Die DA-beheerde Wes-Kaap is toegewyd om gehaltd gesondheidsorg aan inwoners te verskaf, maar die volgehoue aanvalle en vandalisme verhinder die regering se vermoë om dit te kan doen. Ons moet as gemeenskappe meer doen om die nooddienspersoneel veilig te hou.”